refleksion
Refleksion er i fysikken tilbagekastning af bølger (fx lys, lyd, vandbølger), makroskopiske genstande (fx en bold) eller mikroskopiske partikler (fx elektroner og neutroner) fra en forhindring.
For refleksion fra en plan overflade, fx et spejl, gælder refleksionsloven. Ved refleksion fra en ru overflade taler man om diffus refleksion. Synsindtrykkene fra hovedparten af det, vi ser til daglig, skyldes diffus refleksion af lys.